**Antoñita La Singla** oik. **Antonia Singla Contreras** (s. 1948) on espanjalainen romanitaustainen flamencotanssija, joka oli huipulla 1960- ja 1970-luvuilla. Hän kuuroutui vain muutaman päivän ikäisenä, mutta oppi tanssimaan taputuksen rytmistä. Singla alkoi esiintyä 12-vuotiaana, ja hänestä tuli nopeasti suosittu Espanjassa. Hän kiersi 1960-luvun lopulla Festival Flamenco Gitanon kanssa Euroopan suurkaupunkeja. Singla vetäytyi uraltaan 1970-luvun puolivälissä.

Nuoruus
-------

Antonia Singla syntyi isoon romaniperheeseen, ja hänellä oli 17 sisarusta. Hän kasvoi köyhissä oloissa Barcelonan slummikylässä Somorrostrossa, ja hänen isänsä jätti perheensä Antonian ollessa lapsi.

Antonia sairastui muutaman päivän ikäisenä aivokalvontulehdukseen, mikä aiheutti hänen kuuroutumisen. Hän oppi puhumaan varsin myöhään, mutta hänen äitinsä opetti hänet tanssimaan antamalla rytmiä taputtamalla. Singla hallitsi 12-vuotiaana rumban, fandangon, buleríasin ja flamencon.

Ura ja eläköityminen
--------------------

La Singla tanssimassa 1974.
Singla tanssi jo 12-vuotiaana barcelonalaisissa tavernoissa, ja hän esiintyi jo muutaman vuoden päästä tunnettujen flamencotaiteilijoiden, kuten kitaristi Paco de Lucían ja laulaja Camarón de la Islan, kanssa. Hän näytteli 14-vuotiaana elokuvassa *Los Tarantos*, joka oli 1963 ehdolla parhaaseen ulkomaalaisen elokuvan Oscariin.

Singla vietiin Barcelonasta Madridiin, missä hän tanssi tablao-ravintolassa Los Califas. Saksalaiset konserttipromoottorit havaitsivat Singlan Madridissa ja ottivat hänet vuonna 1965 perustettuun Festival Flamenco Gitano -ryhmään, joka lähti Euroopan-kiertueelle. Saksassa Singla sai mainetta maailman parhaana tanssijana, ja hän kiersi neljän vuoden ajan Eurooppaa ja esiintyi yli 30 kaupungissa.

Singla vetäytyi alalta 1970-luvulla. Hän meni naimisiin ja muutti miehensä kanssa Santa Coloma de Gramenetiin. Lopettamisen taustalla olivat mielenterveydelliset ongelmat. Hänen isänsä oli palannut Ranskasta toisen perheensä luota kuultuaan tyttärensä olevan flamencotähti. Isä oli ryhtynyt Singlan manageriksi ja hoitanut tämän asioita autoritaarisesti. Hän kohteli tytärtään omaisuutenaan ja riisti tätä taloudellisesti. Hän myös eristi Singlan tämän vanhoista ystävistä ja pakotti tämän työskentelemään uupumuksen partaalle.

Lähteet
-------

1. 1 2  Ellie Howard: ‘La Singla’ Rewrites the Female Victim Narrative  24.11.2023. Frieze. Viitattu 12.4.2024. (englanniksi)
2. 1 2 3 4 5  Emilio Ferreiro: La Singla: One of the Best Flamenco Dancers in the World Was Deaf  3.5.2023. Unusualverse. Viitattu 12.4.2024. (englanniksi)
3. ↑  The moving life story of a legendary flamenco dancer Flamenco biënnale. Viitattu 12.4.2024. (englanniksi)
4. 1 2  Jorge Decarlini: La Singla: la bailaora sorda que llegó a lo más alto y desapareció sin dejar rastro *Público*.  8.12.2023. Viitattu 12.4.2024. (englanniksi)
5. 1 2  Eric Mandel: La Singla  30.10.2023. kunst+film. Viitattu 12.4.2024. (saksaksi)
6. 1 2  Philipp Engel: En busca de La Singla: salvaje, sorda y suprema *El Mundo*.  4.8.2020. Viitattu 12.4.2024. (englanniksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |

 |